text: Familiesager trækker ud  
  25 oktober 2010 kl. 06.32
  Tusindvis af børn og forældre må nu vente i mere end et halvt år, før retten får afgjort, hvem der skal myndigheden over børnene.
  Det trækker længere og længere ud med en afgørelse, når skilsmisseforældre mødes i retten og slås om deres børn.
  Tusindvis af børn og deres forældre må nu vente i mere end et halvt år, før  retten får afgjort, hvem der skal have myndigheden over børnene, hvor børnene skal bo og hvor ofte de skal være sammen med henholdsvis mor og far, skriver JydskeVestkysten.
  189,6 dage lød den gennemsnitlige sagsbehandlingstid på i første halvår 2010.
  Det er en stigning på 27 procent siden 2008, viser en opgørelse fra
  Domstolsstyrelsen til Folketingets retsudvalg.
  Og de kolde tal har store menneskelige konsekvenser, advarer Børns Vilkår:
  - 190 dage er rigtig, rigtig lang tid i et barns liv. Barnet bliver sat i en  ubehagelig venteposition i et så afgørende spørgsmål, som hvor det skal bo.
  Barnets liv bliver sat på standby og den uafklarede situation kan komme til at overskygge alt andet, hvilket kan få store konsekvenser for både skolegang og venskaber, siger formand Peter Albæk til JydskeVestkysten.
  Den lange ventetid i retssystemet skyldes ifølge Domstolsstyrelsen, at byretterne på grund af finanskrisen har skullet tage sig af mange flere sager om især tvangsaktioner, fogedsager og konkurser.
  